DOI: 10.14457/tu.the.2018.1399
title: การเปิดรับภาพด้านการท่องเที่ยวในสื่ออินสตาแกรมและแนวโน้มพฤติกรรมการท่องเที่ยวไทยของผู้หญิงกลุ่มมิลเลนเนียล

description: การศึกษาเรื่อง “การเปิดรับภาพด้านการท่องเที่ยวในสื่ออินสตาแกรมและแนวโน้มพฤติกรรมการท่องเที่ยวไทยของผู้หญิงกลุ่มมิลเลนเนียล” มีวัตถุประสงค์เพื่อศึกษาลักษณะทางประชากร การเปิดรับภาพด้านการท่องเที่ยวในสื่ออินสตาแกรมและแนวโน้มพฤติกรรมการท่องเที่ยวไทยของผู้หญิงกลุ่มมิลเลนเนียล ความแตกต่างระหว่างลักษณะทางประชากรของผู้หญิงกลุ่มมิลเลนเนียล กับการเปิดรับภาพด้านการท่องเที่ยวในสื่ออินสตาแกรม และศึกษาความสัมพันธ์ระหว่างการเปิดรับภาพด้านการท่องเที่ยวในสื่ออินสตาแกรมและแนวโน้มพฤติกรรมการท่องเที่ยวไทย ในการเปิดรับภาพด้านการท่องเที่ยวในสื่ออินสตาแกรมและแนวโน้มพฤติกรรมการท่องเที่ยวไทยของผู้หญิงกลุ่มมิลเลนเนียล เป็นการวิจัยเชิงปริมาณ (Quantitative Research) ใช้แบบสอบถามออนไลน์ (Online Questionnaire) เป็นเครื่องมือในการเก็บข้อมูล โดยมีการสอบถามกลุ่มตัวอย่างอย่างสุ่มก่อนว่าเป็นกลุ่มตัวอย่างที่เป็นเพศหญิง อายุ 19-39 ปี และมีการเปิดรับภาพด้านการท่องเที่ยวในสื่ออินสตาแกรมอย่างน้อย 1 บัญชี ในรอบ 1 เดือนที่ผ่านมา จาก 10 บัญชีผู้ใช้งาน ดังต่อไปนี้คือ @joez19 @thailand @suparuj @plengtongta @evemarisa @iromealone @chillpainai @rockkhound @tourismthailand @jajatanti โดยใช้การเลือกตัวอย่างโดยใช้ความสมัครใจ (Volunteer Sampling) ได้กลุ่มตัวอย่างจำนวน 300 คน ผลการศึกษาพบว่า กลุ่มตัวอย่างเพศหญิงส่วนใหญ่ มีอายุ 19-29 ปี ระดับการศึกษาสูงสุดปริญญาตรี มีอาชีพพนักงานบริษัท สถานภาพโสด และมีรายได้ส่วนตัวต่อเดือน 15,001–30,000 บาท การเปิดรับสื่ออินสตาแกรมทั่วไป พบว่า มีความถี่ในการเข้าใช้สื่ออินสตาแกรมทั่วไปมากกว่า 1 ครั้ง/วัน มีระยะเวลาโดยเฉลี่ยในการเข้าใช้สื่ออินสตาแกรมทั่วไปน้อยกว่า 1 ชั่วโมง มีช่องทางในการเข้าใช้สื่ออินสตาแกรมทาง Smart Phone มีการติดตาม (Follow) อินสตาแกรมบุคคลหรือข้อมูลประเภทนักร้อง/ นักแสดง มีระดับความถี่ในการเปิดรับภาพด้านการท่องเที่ยวตามองค์ประกอบพื้นฐานของการท่องเที่ยว 4 ด้าน โดยรวมอยู่ในระดับมาก (3.60) เมื่อพิจารณาระดับความถี่ในการเปิดรับภาพด้านการท่องเที่ยว ตามองค์ประกอบพื้นฐานของการท่องเที่ยว 4 ด้าน พบว่า กลุ่มตัวอย่างส่วนใหญ่มีการเปิดรับภาพด้านสิ่งดึงดูดใจด้านการท่องเที่ยวในระดับมาก (3.80) โดยเป็นภาพแหล่งท่องเที่ยวธรรมชาติ (4.06) ภาพวัฒนธรรมแต่ละพื้นที่ (3.58) โดยมีระยะเวลา (นาที) ในการเปิดรับภาพด้านการท่องเที่ยวในสื่ออินสตาแกรมต่อครั้ง 10 นาที มีช่วงเวลาในการเปิดรับภาพด้านการท่องเที่ยวในสื่ออินสตาแกรมช่วงเวลา 18.01 น.-24.00 น. พฤติกรรมการท่องเที่ยวไทย พบว่าในระยะเวลา 1 ปี กลุ่มตัวอย่างมีการเดินทางท่องเที่ยวไทย (แบบค้างคืน) 3 ครั้ง โดยใช้เวลาเฉลี่ยแต่ละครั้งในการเดินทางท่องเที่ยวไทย 3 วัน นิยมเดินทางท่องเที่ยวไทยกับเพื่อน แนวโน้มพฤติกรรมการท่องเที่ยวไทย หลังจากเปิดรับภาพด้านการท่องเที่ยวในสื่ออินสตาแกรม กลุ่มตัวอย่างมีระดับความตั้งใจกับการเปิดรับภาพด้านการท่องเที่ยวในสื่ออินสตาแกรมประเด็นต่างๆ โดยรวมอยู่ในระดับตั้งใจ (4.20) เมื่อพิจารณาระดับความตั้งใจกับการเปิดรับภาพด้านการท่องเที่ยวในสื่ออินสตาแกรมที่มีผลต่อแนวโน้มพฤติกรรมการเดินทางท่องเที่ยวไทยในประเด็นภาพด้านการท่องเที่ยวในสื่ออินสตาแกรม ทำให้รู้สึกอยากออกไปเจอสภาพแวดล้อมใหม่ ๆ ในระดับตั้งใจอย่างยิ่ง (4.33)จากการทดสอบสมมติฐาน พบว่า ผู้หญิงกลุ่มมิลเลนเนียลที่มีอายุ ระดับการศึกษาสูงสุด อาชีพ สถานภาพสมรสที่แตกต่างกัน จะมีการเปิดรับภาพด้านการท่องเที่ยวในสื่ออินสตาแกรมไม่แตกต่างกัน อย่างไรก็ตาม พบว่าผู้หญิงกลุ่มมิลเลนเนียลที่มีรายได้ส่วนตัวต่อเดือน 15,001-30,000 บาท ซึ่งจัดอยู่ในระดับรายได้ปานกลางไม่สูงมาก จะมีระดับความถี่ในการเปิดรับภาพด้านการท่องเที่ยวในสื่ออินสตาแกรมมากกว่าผู้หญิงกลุ่มมิลเลนเนียลที่มีรายได้ส่วนตัวต่อเดือนไม่เกิน 15,000 บาท และกลุ่มผู้หญิงกลุ่มมิลเลนเนียลที่มีรายได้ส่วนตัวต่อเดือนมากกว่า 50,000 บาท การเปิดรับภาพด้านการท่องเที่ยวในสื่ออินสตาแกรมของผู้หญิงกลุ่มมิลเลนเนียล มีความสัมพันธ์กับแนวโน้มพฤติกรรมการท่องเที่ยวไทย เนื่องจากความสัมพันธ์ดังกล่าวเป็นไปในทิศทางเดียวกันและตัวแปรทั้งสองมีความสัมพันธ์กันในระดับปานกลางคือ มีการเปิดรับภาพด้านสิ่งดึงดูดใจด้านการท่องเที่ยว (r=0.471) การเปิดรับภาพด้านสิ่งอำนวยความสะดวก (r=0.445) การเปิดรับภาพด้านการขนส่ง (r=0.364) และการเปิดรับภาพด้านการต้อนรับ (r=0.379)